Marta Magnúsdóttir ung ævintýrakona frá Grundarfirði verður í hópi rússneska ungmenna í Barneo vísindabúðum Rússa skammt frá Norðurpólnum um páskana . Um er að ræða einstakt verkefni á vegum skrifstofu um málefni ungs fólks og rússnesku landfræðistofnunarinnar . „ Þetta er mjög spennandi en líka mjög fyndið , því ég veit ekkert í rauninni hvað við gerum þessa tvo sólarhringa sem við verðum í vísindabúðunum . Dagskráin hefur ekki legið fyrir og það var ekki fyrr en í gær sem ég vissi að ég flygi til Óslóar á laugardaginn og svo seinna um daginn til Longyearbyen á Svalbarða þar sem ég sameinast rússneska hópnum . Þar gistum við eina nótt og síðan seinustu nóttina í þessum fimm daga leiðangri , “ sagði Marta í samtali við blaðamann Skessuhorns á mánudagsmorgun . Hópi ungs fólks á aldrinum 18 til 29 ára frá löndum á norðurslóðum bauðst að taka þátt í leiðangrinum , þar á meðal nokkrum frá Íslandi . Marta er sú eina frá Íslandi sem komst í gegnum forval í þessa verðlaunaferð en hún endaði í topp fimm þegar ferðin var undirbúin á Seliger-búðunum nálægt Moskvu í febrúar síðastliðnum . Þar voru haldnir fyrirlestrar um norðurslóðaumhverfi og þátttakendur tóku þátt í ýmsum þrautum varðandi útivist og hópvinnu . Fimm nemendur af 150 voru valdir til að taka þátt í leiðangrinum á Norðurpólinn . Bæði ráðstefnan í febrúar og þessi ferð á Norðurpólinn virðast eiga að vera miklir fjölmiðlaviðburðir í Rússlandi . Meðal annars var í ljósi þess metið hversu góðir nemendurnir voru í færslum í samskiptamiðlum þegar þeir voru á ráðstefnunni og í undirbúningnum í febrúarmánuði . Marta segir að í raun hafi hún ekki beint skynjað mikinn undirbúning fyrir ferðinni á búðunum við Moskvu í febrúar en þetta verði væntanlega spennandi ferðalag . Barneo vísindabúðirnar eru um 50 kílómetrar frá Norðurpólnum . Þær eru byggðar úr lúxustjöldum og settar upp í mars á hverju ári og eru uppi út aprílmánuð . „ Við munum gista tvær nætur í stöðinni og það eina sem ég veit er að meðal þeirra sem kemur að skipulagningu ferðarinnar er Rússinn sem flaggaði rússneska fánanum á hafdjúpinu við norðurpólinn árið 2007 og varð þjóðhetja fyrir , “ segir Marta . Allur kostnaður við ferðina er greiddur af skipuleggjendum . Nemendum af öllum fræðasviðum háskóla var velkomið að sækja um en sérstaklega var sóst eftir nemendum á sviði alþjóðasamskipta og stjórnmálafræða .